b'\n_START_ARTICLE_\nPilkalnio apskritis\n_START_SECTION_\nGeografija\n_START_PARAGRAPH_\nAp\xc4\x97m\xc4\x97 Ma\xc5\xbeosios Lietuvos rytin\xc4\x99 dal\xc4\xaf iki Did\xc5\xbeiosios Lietuvos sienos, \xc4\x97jusios Nemunu ir \xc5\xa0e\xc5\xa1up\xc4\x97s upe, jos plotas 1060\xc2\xa0km\xc2\xb2. Ribojosi su Vilkavi\xc5\xa1kio, \xc5\xa0aki\xc5\xb3, Pag\xc4\x97gi\xc5\xb3, Til\xc5\xbe\xc4\x97s, \xc4\xaesruties, Gumbin\xc4\x97s, Stalup\xc4\x97n\xc5\xb3 apskritimis._NEWLINE_Apskrityje 1945 m. buvo du miestai\xc2\xa0\xe2\x80\x93 Pilkalnis, 1938\xc2\xa0m. pervadintas \xc5\xa0losbergu ir \xc5\xa0irvinta bei Lazdyn\xc5\xb3 miestelis, 237 seni\xc5\xabnijos ir 6 valstybiniai dvarai. Apskrityje buvo 7 evangelik\xc5\xb3 liuteron\xc5\xb3 parapijos: Kusai, Lazdynai, Malvi\xc5\xa1k\xc4\x97s, Pilkalnis, \xc5\xa0il\xc4\x97nai, \xc5\xa0irvinta ir Vili\xc5\xabnai._NEWLINE_Did\xc5\xbeiausios apskrities up\xc4\x97s\xc2\xa0\xe2\x80\x93 \xc4\xaesrutis, \xc5\xa0e\xc5\xa1up\xc4\x97 ir jos intakai Alksn\xc4\x97, Jotija, Siesartis, Nova.\n_START_SECTION_\nIstorija\n_START_PARAGRAPH_\nSeniausi archeologiniai radiniai apskrityje siekia 11 000-10 000\xc2\xa0m. iki m.e. Tai 1936\xc2\xa0m. Op\xc5\xa1r\xc5\xabt\xc5\xb3 kaime kasant durpes rasti v\xc4\x97lyvojo paleolito kaulo dirbiniai. Vienas 22\xc2\xa0cm ilgio ietigalis buvo padarytas i\xc5\xa1 skelto stumbro blauzdikaulio. Kitoje vietoje rastas durklas priskirtinas Kundos kult\xc5\xabrai. _NEWLINE_XIII a. \xc5\xa1ioje teritorijoje gyveno pr\xc5\xabsai nadruviai. Vokie\xc4\x8di\xc5\xb3 ordinas \xc5\xa1iose vietov\xc4\x97se \xc4\xafsitvirtino tik XIV a. viduryje, kai buvo numal\xc5\xa1intas Didysis pr\xc5\xabs\xc5\xb3 sukilimas. Ta\xc4\x8diau iki 1709\xe2\x80\x931711\xc2\xa0m. maro ir po jo sekusio bado kra\xc5\xa1te daugum\xc4\x85 gyventoj\xc5\xb3 sudar\xc4\x97 lietuvininkai laukininkai. Po to prasid\xc4\x97jusi Did\xc5\xbeioji Pr\xc5\xabsijos kolonizacija pakeit\xc4\x97 gyventoj\xc5\xb3 tautin\xc4\x99 sud\xc4\x97t\xc4\xaf._NEWLINE_1818\xc2\xa0m. apskrityje buvo 7 parapijos. Landratas \xc4\xafsik\xc5\xabr\xc4\x97 Pilkalnyje. 1876\xc2\xa0m. rugpj\xc5\xab\xc4\x8dio 10 d. Kamantai buvo prijungti prie Ragain\xc4\x97s apskrities. 1938\xc2\xa0m. rugs\xc4\x97jo 7 d. naciai pervadino daugel\xc4\xaf Ma\xc5\xbeosios Lietuvos vietovi\xc5\xb3. I\xc5\xa1vertus \xc4\xaf vokie\xc4\x8di\xc5\xb3 kalb\xc4\x85 Pilkalnio pavadinim\xc4\x85 ir apskritis pervadinta \xc5\xa0losbergo vardu. 1939 m. apskrit\xc4\xaf sudar\xc4\x97 2 miestai ir 28 vals\xc4\x8diai. 1945 m. sausio 1 d. apskrityje buvo Pilkalnio ir \xc5\xa0irvintos miestai, 237 savivaldyb\xc4\x97s ir 6 valstybiniai dvarai. _NEWLINE_1944\xc2\xa0m. ruden\xc4\xaf apskrit\xc4\xaf okupavo TSRS. Po Antrojo pasaulinio karo sudaryta Potsdamo sutartis 50 met\xc5\xb3 kra\xc5\xa1t\xc4\x85 perdav\xc4\x97 valdyti Taryb\xc5\xb3 S\xc4\x85jungai. Buvo sudaryta Kaliningrado sritis, joje\xc2\xa0\xe2\x80\x93 Krasnoznamensko rajonas, ap\xc4\x97m\xc4\x99s beveik vis\xc4\x85 Pilkalnio apskrit\xc4\xaf._NEWLINE_1894\xc2\xa0m. per apskrit\xc4\xaf nutiestas gele\xc5\xbeinkelis Til\xc5\xbe\xc4\x97\xe2\x80\x93Stalup\xc4\x97nai bei valstybinis plentas. XX a. prad\xc5\xbeioje i\xc5\xa1 Pilkalnio \xc4\xaf Lazdynus su at\xc5\xa1akomis \xc4\xaf \xc5\xa0irvint\xc4\x85 ir Stabartynus (Deri\xc5\xa1tal\xc4\xaf) \xc4\xafrengtas siaurojo gele\xc5\xbeinkelio tinklas - Pilkalnio siaurukas (vok. Pillkaller Kleinbahn).\n_START_SECTION_\nLietuviai\n_START_PARAGRAPH_\nVokie\xc4\x8di\xc5\xb3 oficialios statistikos duomenimis, 1890\xc2\xa0m. Pilkalnio apskrityje i\xc5\xa1 46 664 gyventoj\xc5\xb3 lietuviais u\xc5\xbesira\xc5\xa1\xc4\x97 6090, apie 13,1\xc2\xa0% \xc5\xbemoni\xc5\xb3.'